**Ruffedge** merupakan sebuah kumpulan vokal hip-hop dan R&B soul Malaysia. Ditubuhkan pada 1998 sebagai **Vibe** sebelum menggunapakai nama terkini, kumpulan ini terkenal dengan lagu-lagu seperti "Tiada Lagi Cinta", "Bila Rindu", "Tipah Tertipu" dan "Da' Bomb". Kumpulan ini terdiri daripada Farish Ramli (Cat Farish), Mohd Kamaruzzaman Zain Abdul Hamid (Zain Hamid), Azan Addin Abdul Wahab (Azan Addin), Syed Hussein Syed Mustafa (Sein Qudsi) dan Syed Mohammad Syed Abdullah (Mode).

Sejak penubuhannya, kumpulan ini telah mengeluarkan dua album studio dan dua album kompilasi. Telah mencapai kejayaan menerusi album pertama mereka, *Defined* pada 2004, yang terjual melebihi 40,000 unit dan menerima anugerah platinum, sekaligus menerima pencalonan bagi kategori Album Pop Terbaik di Anugerah Industri Muzik 2005. Ruffedge membuat penampilan pertama di industri perfileman tanah air menerusi filem *Tipah Tertipu The Movie* arahan Ahmad Idham.

Kumpulan ini turut berdepan dengan pertukaran ahli sebanyak beberapa kali dan pada tahun 2008 kesemua ahli kumpulan ini membawa haluan masing-masing bagi menumpukan perhatian kepada komitmen lain seperti keluarga dan kerjaya solo masing-masing. 

Pada awal tahun 2018, Ruffedge mengumumkan bakal membuat kemunculan semula selepas sekian lama tidak beraksi di pentas.

Di Mini Konsert Riuh Nau di Melaka pada 5 Ogos 2022, Ruffedge mengumumkan bakal mengeluarkan album terbaru dan beberapa konsert bergerak bakal dirancang dalam masa terdekat.

Sejarah
-------

### Awal penubuhan dan anggota asal (1997–2002)

Ruffedge di awal kemunculan
Pada tahun 1997, Cat dan Zain bersama beberapa orang rakan mereka menubuhkan sebuah kumpulan yang dikenali sebagai Vibe bersempena acara gig hip-hop underground yang pertama di Malaysia pada tahun tersebut di sebuah kelab bernama Shark. Nama kelab ini kemudiannya ditukar kepada Malibu di mana selepas itu menjadi tempat sertumpunya beberapa acara gig hip-hop terawal di Malaysia, yang menampilkan kemunculan ramai bakat hip-hop dan R&B lagenda seperti Too Phat, Teh Tarik Crew, VE dan ramai lagi). Kemudian Vibe terus mengasah bakat mereka di beberapa acara prom sekitar Lembah Klang sehinggalah bertemu Azan Addin di salah sebuah pentas yang mereka kongsi bersama Innuendo.

Setelah mengeluarkan ahli yang selebihnya dari Vibe, Cat dan Zain menjemput Azan untuk melatih dan membantu mereka membuat persembahan. Pada waktu itu Azan merupakan penyanyi tambahan Innuendo. Azan bersetuju lalu membawa rakan beliau Azim untuk melengkapkan Vibe sebagai sebuah kumpulan vokal kuartet.

Nama kumpulan Vibe disarankan ditukar kepada Ruffedge oleh Azan kerana merasakan nama sesebuah kumpulan itu perlu diasaskan dari karakter kumpulan tersebut. Susunan harmoni Vibe yang disusun oleh Azan menjurus kepada bunyi yang lebih kasar dan mengikut pengaruh kumpulan-kumpulan R&B Hip-hop semasa di Amerika. Perkataan yang ketara muncul pada awal pencarian nama ialah *rough* namun merasakan 'Ruff' Edge lebih 'catchy' dan mudah disebut sebagai kumpulan muzik. Oleh itu, bermula tahun 1998 kumpulan ini dikenali sebagai RuffEdge.

Mereka menyertai pertandingan pencarian bakat Sony Battery Face On Talent Search yang pusingan awalnya bermula pada Oktober 1999 dan telah memenangi tempat kedua di pusingan akhir pada 4 Mac 2000. Selepas itu mereka terus aktif dalam arena muzik underground dan diberi peluang menjadi artis jemputan serta penyanyi latar dalam album artis-artis berbahasa Inggeris tempatan dengan barisan anggota yang terdiri daripada Cat, Zain, Azan dan Mode.

### Gandingan bersama V.E (2002–2004)

Album pertama Ruffedge bersama V.E. berjudul *Extreme Pleasure* dilancarkan pada September 2002 dan mula mendapat perhatian pendengar muzik menerusi lagu dwibahasa "Tiada Lagi Cinta" bersama Urban Xchange. Ruffedge telah diundang mengadakan persembahan di Anugerah ERA 2002 menyampaikan lagu tersebut.

Amer Munawer kemudian menyertai Ruffedge pada 2003 menjadikan bilangan anggota mereka lima orang. Pada Jun 2003, album bungkusan semula yang diberi judul *Extreme Pleasure Extra* telah dilancarkan dengan tambahan beberapa lagu baru termasuk lagu kumpulan Black Dog Bone yang digubah semula, "Khayalan". Lagu ini berjaya menempatkan Ruffedge dan V.E. sebagai antara bakat baru paling mendapat perhatian penggemar muzik tanahair pada ketika itu, sebaris dengan nama-nama seperti Sarah Raisuddin, Misha Omar, Ezlynn, Waheeda dan Hazami.

Populariti kedua-dua kumpulan ini turut menarik perhatian pengarah filem, Zek Zukry yang kemudiannya menawarkan mereka untuk muncul sebagai cameo dalam sebuah filem muzikal remaja berjudul *SH3 The Movie*. Filem ini mula menjalani penggambaran pada akhir tahun 2003 dan ditayangkan setahun kemudian.

### Era "Tipah Tertipu", pertukaran ahli dan bidang lakonan (2004–2007)

Kejayaan Ruffedge diteruskan pada tahun 2004 dengan lahirnya album solo Ruffedge sendiri (tidak lagi bergabung dengan V.E.) yang berjudul *Defined* pada Mac 2004. Lagu hit utama dari album ini ialah "Tipah Tertipu", "Bila Rindu" dan "Goyang".

Sewaktu baru diputarkan di radio, lagu "Tipah Tertipu" telah diharamkan penyiarannya oleh pihak RTM atas alasan menggunakan bahasa rojak (campuran bahasa Melayu dan bahasa Inggeris). Walau bagaimanapun lagu ini tetap mendapat sambutan dari pendengar-pendengar stesen radio swasta dan menjadi antara lagu paling banyak mendapat permintaan untuk ke udara sepanjang tahun 2004.

Ruffedge ialah antara artis Malaysia yang menyumbangkan suara untuk sebuah lagu khas bertajuk "Suluhkan Sinar". Diterbitkan oleh KRU dan dikeluarkan pada Januari 2005, lagu ini ditujukan khas kepada mangsa-mangsa tragedi gempa bumi dan tsunami Lautan Hindi 2004 dan dirasmikan oleh Timbalan Perdana Menteri ketika itu, Najib Razak. Artis-artis lain yang terlibat dalam projek ini ialah peserta-peserta *Akademi Fantasia*, Erra Fazira, Dayang Nurfaizah, Alleycats, Jaclyn Victor, AC Mizal dan Anita Sarawak.

Pada awal tahun 2005, Mode mengundurkan diri untuk menumpukan kepada pengajiannya dalam bidang architecture di Perth, Australia. Album bungkusan semula, *RE-Defined Platinum Edition* yang dilancarkan pada Januari 2005 telah terjual sebanyak 30,000 unit. Ia merupakan album terakhir Mode bersama Ruffedge.

Bagi menggantikan tempatnya, Sein (Syed Hussein Syed Mustafa) iaitu bekas ahli kumpulan M.O.B diambil menyertai Ruffedge. Bersama barisan ahli terbaru ini, Ruffedge meneruskan perjuangan dalam bidang muzik dengan menghasilkan album ketiga mereka yang diberi judul *Ruffera*. Album ini menampilkan seratus peratus lagu berbahasa Melayu. Lagu hit utama dari album ini ialah "Da' Bomb", "Lemas" dan "Lelaki".

Pada tahun yang sama juga Ruffedge memulakan penggambaran filem *Tipah Tertipu The Movie* arahan Ahmad Idham di mana kesemua mereka berlakon sebagai watak utama di samping aktres Intan Ladyana. Filem ini telah ditayangkan pada 1 Jun 2006.

Pada awal 2006, Cat pula meninggalkan Ruffedge menjadikan bilangan anggotanya empat orang semula. Cat telah menubuhkan sebuah kumpulan R&B hip-hop baru yang diberi nama The Fabulous Cats. Pada tahun 2007, Amer dan Sein pula mengundurkan diri. Selepas itu, anggota Ruffedge terdiri daripada Azan, Zain, Iwan dan Nine. Bagaimanapun, ahli terbaru ini tidak berpeluang menghasilkan sebarang album.

### Pembubaran dan aktiviti kemudian (2007–2015)

Selepas tahun 2007 nama Ruffedge mula suram berikutan pudarnya pengaruh irama hip-hop. Faktor lain yang memungkinkan keadaan ini ialah perubahan arus muzik tempatan yang mula beralih kepada muzik indie rock. Tidak kurang juga berpunca dari kemasukan lagu-lagu dari Indonesia yang agak bertalu-talu ke stesen-stesen radio tempatan.

Akhirnya selepas tahun 2008 kesemua anggota Ruffedge telah membawa haluan masing-masing. Mode bekerja sebagai arkitek, Azan dan Amer telah menubuhkan kumpulan Al-Mawlid yang menyampaikan lagu-lagu kerohanian manakala Sein dan Zain semakin aktif dalam bidang lakonan dan kerja-kerja belakang tabir dalam dunia perfileman.

Cat pula terus menempa kejayaan bersama kumpulan barunya The Fabulous Cats di samping meneruskan kerjaya sebagai penggubah lagu dan penerbit album artis-artis lain serta mencungkil bakat-bakat baru dalam genre muzik hip-hop. Seperti Sein dan Zain, Cat juga aktif menceburi bidang lakonan iaitu dalam drama dan filem.

Pada Mei 2015, Cat Farish mengumumkan akan menghidupkan semula Ruffedge selepas sekian lama menyepi dari kerjaya muzik.

### Rancangan untuk kemunculan semula (2016–2017)

Pada 25 Oktober 2016, kesemua anggota yang pernah membarisi Ruffedge telah mengadakan pertemuan semula bersama rakan seperjuangan mereka kumpulan V.E bertempat di sebuah cafe terkenal di Kuala Lumpur. Pertemuan tersebut dianjurkan bagi meraikan ulang tahun ke-15 penerbitan album pertama mereka Extreme Pleasure.

Pada tahun 2017, mereka giat membuat persediaan rapi untuk kemunculan semula yang dirancangkan pada awal tahun 2018.

### Penyatuan semula dan perkembangan terkini (2018–kini)

Pada 25 Februari 2018, Ruffedge diundang mengadakan persembahan di majlis perkahwinan pasangan selebriti Fattah Amin dan Nur Fazura. Kemunculan mereka mendendangkan beberapa buah lagu termasuk "Bila Rindu", "Khayalan" dan "All My Life" telah mendapat perhatian tetamu yang hadir serta warga internet. Pada 18 Mac 2018 Ruffedge mengadakan persembahan selama dua jam di Movie Animation Park Studio, Ipoh (MAPS) bersempena ulang tahun siri animasi BoboiBoy.

Pada majlis pengumuman senarai lima calon terbaik Anugerah MeleTop Era 2018 (AME2018) di Timbre @ The Row, Kuala Lumpur selepas hampir 11 tahun membawa haluan karier masing-masing, Ruffedge mengumumkan mereka akan kembali dengan perancangan mengeluarkan lagu baru. Anugerah MeleTop Era telah berlangsung pada 8 April 2018 di Axiata Arena, Bukit Jalil dan Ruffedge telah tampil mendendangkan medley lagu-lagu hit mereka iaitu "Bila Rindu", "Lemas", "Tipah Tertipu" dan "Khayalan". Persembahan mereka mendapat sambutan hangat termasuklah pujian dari kalangan selebriti sendiri. Video persembahan mereka yang kemudiannya dimuatnaik ke YouTube telah mendapat lebih tiga juta tontonan.

Pada 2 Mei 2018, Ruffedge mengadakan satu majlis pengumuman khas di Black Box, Publika, Kuala Lumpur. Mereka bakal mengadakan konsert sempena ulang tahun ke-20 kumpulan mereka yang akan berlangsung pada 4 Ogos 2018, yang diberi nama Ruffedge: 20th Anniversary.

Pada 9 Julai 2018, Ruffedge tampil dengan enam anggota (Cat, Azan, Zain, Mode, Sein dan Amer) sebagai artis jemputan dalam rancangan Muzik Muzik 33 membawakan lagu terbaru mereka yang berjudul "Seperti Mereka", ciptaan sepenuhnya oleh Azan.

Ruffedge mengadakan persembahan di konsert ulang tahun mereka yang ke-20 di KL Live
Bertempat di KL Live pada malam Sabtu 4 Ogos 2018, telah berlangsung Konsert Ulang Tahun Ke-20 Ruffedge yang juga merupakan konsert sulung kumpulan ini dalam sejarah kerjaya seni mereka. Lebih 3000 peminat telah hadir menyaksikan persembahan mereka. Konsert ini berkemungkinan akan disenaraikan dalam The Malaysia Book of Records kerana tiket yang dijual secara online telah laris ditempah dalam masa dua jam sahaja. Malah, sejumlah tiket untuk sesi "meet and greet" telah habis dijual dalam masa tiga minit.

Seterusnya pada 6 Oktober 2018, Ruffedge telah mengadakan sebuah konsert khas untuk peminat mereka di Singapura. Konsert ini telah berlangsung di Zepp@BIGBOX Singapore. Kedua-dua konsert ini telah mendapat perhatian dan liputan besar-besaran daripada pihak media di kedua-dua negara.

Siri konsert Festival KL Jamm anjuran Music Unlimited International pada 26 hingga 28 April 2019 turut menyenaraikan Ruffedge sebagai antara artis yang terpilih untuk mengadakan slot konsert mereka sendiri selain beberapa artis ternama tanahair dan antarabangsa. Sesi konsert yang dinamakan Ruff-Jamm ini telah berlangsung pada 28 April 2019 dan menampilkan duo Billy Zulkarnain serta dua anggota kumpulan Innuendo, Sam dan Pot selaku artis jemputan.

Ruffedge dijadualkan mengadakan konsert keempat dalam kemunculan semula mereka pada 23 Mac 2020 di Dewan Filharmonik Petronas namun terpaksa dibatalkan berikutan pandemik Covid-19. 

Pada pertengahan Mei 2022, pihak Dewan Filharmonik Petronas mengumumkan konsert keempat Ruffedge yang diberi judul Ruffera. Konsert ini telah berlangsung pada 2 Julai 2022.

Sementara itu, proses rakaman album terbaru mereka masih berjalan dan sudah memasuki peringkat terakhir.

Ahli kumpulan
-------------

| Ahli | 1998 | 1999 | 2000 | 2001 | 2002 | 2003 | 2004 | 2005 | 2006 | 2007 | 2008 |  | 2018 | 2019 | 2020 | 2021 | 2022 | 2023 |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | **Cat Farish** (1998-2006, 2018–2021) |  |  |  |  |  |
|  | **Azan Addin**(1998-2008, 2018-2021) |  |  |  |
|  | **Zain Hamid**(1998–2008, 2018–2021) |  |  |  |
|  | **Mode**(2000–2005, 2018–2021) |  |  |  |  |  |  |  |
|  | **Syed Hussein**(2005-2007; 2018-2021) |  |  |  |  |  |  |  |  |  |  |  |
|  | Amer Munawer(2003-2007, 2018–2019) |  |  |  |  |  |  |  |  |  |  |  |  |
|  | Meor Zulkarnain(2007-2008) |  |  |  |  |  |  |  |  |  |  |  |  |  |  |  |  |
|  | Irwan Iskandar(2007-2008) |  |  |  |  |  |  |  |  |  |  |  |  |  |  |  |  |

* Catatan: Mereka yang berada dalam teks **tebal** ialah ahli terkini

Diskografi
----------

Rencana utama: Diskografi Ruffedge

Album studio
* *Extreme Pleasure* (2002)
* *Extreme Pleasure Extra* (2003)
* *Defined* (2004)
* *Re-Defined Platinum Edition* (2005)
* *Ruffera* (2005)

Filemografi
-----------

### Filem

| Tahun | Tajuk | Watak | Catatan |
| --- | --- | --- | --- |
| 2004 | *SH3* | Diri mereka sendiri | Penampilan khas |
| 2006 | *Tipah Tertipu The Movie* | Lakonan pertama |

### Televisyen

| Tahun | Tajuk | Peranan | Rangkaian TV |
| --- | --- | --- | --- |
| 2006 | Konsert Mega Aidilfitri | Artis Jemputan | RTM |
| 2018 | MeleTOP | Astro Ria |
| Anugerah MeleTOP Era 2018 | Astro ria |
| Jozan Live | Astro Warna |
| 2019 | Konsert Fenomena Orkestra | TV2 |
| Konsert Minggu Ini |
| Dewi Remaja | Astro Ria |
| MeleTOP |
| Borak Kopitiam | TV3 |
| 2020 | Malaysia Hari Ini |
| Wanita Hari Ini |
| Stage 104 | Astro Ria |
| MeleTOP |
| 2021 | *I Can See Your Voice Malaysia* (musim 4) | TV3 |
|

Anugerah dan pencalonan
-----------------------

| Tahun | Anugerah | Kategori | Penerima/Karya tercalon | Keputusan |
| --- | --- | --- | --- | --- |
| 2003 | Anugerah Industri Muzik ke-10 | Artis Harapan | Ruffedge | Menang |
| Anugerah Era 2003 | Artis Inggeris Tempatan Pilihan | Tercalon |
| Anugerah Pilihan Pembaca Media Hiburan 2003 | Artis Baru Pilihan | Tercalon |
| 2004 | Anugerah Juara Lagu ke-19 | Pop Rock | "Tipah Tertipu" | Tercalon |
| Anugerah Era 2004 | Artis Inggeris Tempatan Pilihan | Ruffedge | Tercalon |
| Vokal Duo/Berkumpulan Pilihan | Tercalon |
| Anugerah Bintang Popular Berita Harian 2004 | Artis Berkumpulan/Duo Popular | Ruffedge | Tercalon |
| 2005 | Anugerah Bintang Popular Berita Harian 2005 | Menang |
| Anugerah Planet Muzik 2005 | Lagu Paling Popular | "Tipah Tertipu" | Tercalon |
| Anugerah Industri Muzik ke-12 | Album Pop Terbaik | *Defined* | Tercalon |
| Persembahan Vokal Berkumpulan Terbaik | Ruffedge | Tercalon |
| Anugerah Juara Lagu ke-20 | Etnik Kreatif | "Goyang" | Tercalon |
| Balada | "Bila Rindu" | Tercalon |
| 2006 | Anugerah Juara Lagu ke-21 | Pop Rock | "Lemas" | Tercalon |
| "Da Bomb" | Tercalon |
| Anugerah Industri Muzik ke-13 | Persembahan Vokal Berkumpulan Terbaik | *Ruffera* | Tercalon |
| Anugerah Era 2006 | Vokal Duo/Berkumpulan Pilihan | Ruffedge | Tercalon |
| 2010 | Anugerah Industri Muzik ke-17 | Persembahan Vokal Berkumpulan Terbaik | "Pemuja Dari Jauh" | Tercalon |
|

Rujukan
-------

1. ↑  Ruhaya Ab. Hamid (15 Mei 2018). "Ruffedge bangun daripada hibernasi". Utusan Malaysia. Diarkibkan daripada yang asal pada 2018-09-25. Dicapai pada 2021-08-04.
2. ↑  Dennis Chua (11 Mei 2018). "#Showbiz: Ruffedge celebrates 20 years of funky music". New Straits Times. Dicapai pada 4 Ogos 2018.
3. ↑  Ifqdar Rahman (2 Mac 2018). "Anggota Ruffedge bergabung pada usia lebih 40 tahun". Utusan Malaysia. Dicapai pada 4 Ogos 2018.
4. ↑  Sepuluh kumpulan remaja berentap *Utusan Malaysia* (25 Disember 1999). Dicapai pada 5 Mei 2010.
5. ↑  Ruffedge mahu peminat hargai vokal *Utusan Malaysia* (1 Ogos 2003). Dicapai pada 5 Mei 2010.
6. ↑  "Defined bukti kesungguhan Ruffedge". Berita Harian. 22 Mac 2004. Dicapai pada 3 Ogos 2010.
7. ↑  Zul Husni Abdul Hamid (1 Mei 2004). "Sampai bila Ruffedge perlu teman pentas?". Berita Harian. Dicapai pada 3 Ogos 2010.
8. ↑  Akmal Abdullah (21 April 2004). "Bincang secara matang isu lagu rojak". Berita Harian. Dicapai pada 3 Ogos 2010.
9. ↑  Zul Husni Abdul Hamid (29 Julai 2004). "Ruffedge laku hasil Tipah Tertipu". Berita Harian. Diarkibkan daripada yang asal pada 2004-08-03. Dicapai pada 3 Ogos 2010.
10. ↑  "Najib lancar Suluhkan Sinar". Berita Harian. 14 Januari 2005. Dicapai pada 16 Mac 2020 – melalui KLiK.
11. ↑  Abdul Aziz Itar (1 September 2005). "Ruffedge - Buka syarikat di Indonesia". Utusan Malaysia. Diarkibkan daripada yang asal pada 2005-11-28. Dicapai pada 4 Ogos 2010.
12. ↑  Hanisah Selamat (15 Disember 2005). "Ruffedge puas 'peram' Ruffera". Dicapai pada 4 Ogos 2010.
13. ↑  Zul Husni Abdul Hamid (12 Oktober 2005). "Rudfedge benar-benar tidak menghampakan". Berita Harian. Dicapai pada 4 Ogos 2010.
14. ↑  Tipah Tertipu judul filem yang mengelirukan Diarkibkan 2018-09-08 di Wayback Machine *Utusan Malaysia* (13 Jun 2006). Dicapai pada 14 Jun 2014.
15. ↑  "Ikut lain haluan". CyBerita. 14 Mac 2006. Dicapai pada 4 Ogos 2010.
16. ↑  "Corat-coret..." Berita Harian. 1 Mac 2006. Diarkibkan daripada yang asal pada 2006-03-02. Dicapai pada 4 Ogos 2010.
17. ↑  Mahu bangkit dari kegagalan Utusan Malaysia Online. 26/04/2010.
18. ↑  Metra Syahril Mohamed (8 Ogos 2008). Ruffedge belum berkubur *Utusan Malaysia*. Dicapai pada 5 Mei 2010.
19. ↑  Ruffedge bawa haluan sendiri (10 September 2009). Dicapai pada 5 Mei 2011.
20. ↑  Syed Mussaddad Syed Mahdi (8 Mei 2015). Cat hidupkan semula Ruffedge Diarkibkan 2016-05-05 di Wayback Machine *Utusan Malaysia*. Dicapai pada 5 Mei 2017.
21. ↑  Sambut Ulang Tahun Ke-15, Peminat Mahu Reunion V.E & Ruffedge Astro Gempak (26 Oktober 2016). Dicapai pada 1 November 2016.
22. ↑  Azwa Rahman (27 Oktober 2016). Kumpulan Ruffedge Dan V.E Bakal Buat Comeback? Rojak Daily. Dicapai pada 1 November 2016.
23. ↑  Ruffedge Ambil Masa Dua Tahun Untuk Muncul Semula *mStar Online* (28 Februari 2018). Dicapai pada 1 Mac 2018.
24. ↑  Nur Asyikin Mayudin (2 Mei 2018). Ruffedge bersatu semula selepas 10 tahun hilang *mStar Online* (2 Mei 2018). Dicapai pada 15 Mei 2018.
25. ↑  Ruhaya Ab. Hamid (7 Ogos 2018). "Ruffedge bikin peminat histeria". Utusan Malaysia. Dicapai pada 7 Ogos 2018.
26. ↑  "Ini 10 perkara menarik tentang konsert ulang tahun Ruffedge". Astro Awani. 5 Ogos 2018. Dicapai pada 3 Ogos 2019.
27. ↑  Wahida Othman (21 Februari 2019). "Penjenamaan semula Ruffedge". Utusan Malaysia. Diarkibkan daripada yang asal pada 2019-02-21. Dicapai pada 4 Ogos 2021.
28. ↑  Hanisah Selamat (14 September 2018). "Ruffedge tak melatah dikritik". Berita Harian. Dicapai pada 14 September 2018.
29. ↑  Amerul Haswendy Ashari (28 Februari 2019). "Festival KL Jamm tampil artis antarabangsa". Harian Metro. Dicapai pada 3 Ogos 2019.
30. ↑  Amerul Haswendy Ashari (30 April 2019). "Bukti hargai muzik". Harian Metro. Dicapai pada 3 Ogos 2019.

Pautan luar
-----------

|  |  |
| --- | --- |
|  | Wikimedia Commons mempunyai media berkaitan ***Ruffedge*** |

* Ruffedge di Discogs

| * l
* b
* s
Ruffedge |
| --- |
| 
* **Cat Farish**
* **Azan Addin**
* **Zain Hamid**
* **Mode Abdullah**
* **Syed Hussein**

* Amer Munawer
* Meor Zulkarnain Mohd Zamhuri
* Irwan Iskandar Abidin

 |
| Album studio | 
* *Defined*
* *Ruffera*

 |
| Single | 

|  |  |
| --- | --- |
| *Defined* | 
* "Tipah Tertipu"
* "Bila Rindu"
* "Goyang"

 |
| *Ruffera* | 
* "Da' Bomb"
* "Kerna"
* "Lemas"

 |
| Single lain | 
* "Ke Udara"
* "Rintihan Pengemis"
* "Seperti Mereka"

 |

 |
| Filem | 
* "Tipah Tertipu The Movie"

 |
| Rencana berkaitan | 
* Diskografi Ruffedge

 |

|  |  |
| --- | --- |
| Kawalan kewibawaan Sunting ini di Wikidata | 
* MusicBrainz (artis)

 |